《晓起 其一》
清代·陈浩

露气白于霰，披衣坐草堂。鸡催深巷晓，钟破万山苍。

远树莽无际，残星微有光。东瞻彩霞动，极目是江乡。

作者简介：清顺天昌平人，字紫澜。雍正二年进士。授编修，官至少詹事。书法东坡，上参魏晋诸家。诗品在白香山、刘禹锡之间。晚主讲开封宛南书院。乾隆三十六年皇太后八十“万寿”时，命入九老，赐游香山，时年逾八十。有《生香书屋集》。